Dečji pisac, glumac i novinar Raša Popov preminuo je u sredu u Beogradu u 84. godini.

00:00 Izvor: N1

Od srpske legende na Fejsbuku se oprostio i bivši predsednik Skupštine Srbije Predrag Marković.

"Dobrodušan. Dobronameran. Duhovit. Dečak. Div. Dosetio se. I otišao među zmajeve", napisao je Marković.

Popov je rođen u Mokrinu 26. juna 1933. godine. Autor je više desetina knjiga za decu i odrasle. Napisao je više od 500 televizijskih emisija, više od 200 za decu.

U Beograd je došao 1952. godine i završio Filozofski fakultet. Više je voleo istoriju od književnosti, ali ipak se opredelio za književnost.

Novinarsku karijeru je počeo u novosadskom Dnevniku. Bio je novinar lista Mladost od 1961. do 1964. godine, zatim novinar Radio Beograda do 1967. godine. U Televiziji Beograd je bio do 1995. godine.

Popov je bio lektor za srpskohrvatski jezik u Londonu, Birmingemu i Notingemu od 1975. do 1977. godine. Glavni urednik izdavačke kuće "Matica srpska" bio je od 1983. do 1985. godine.

Nastupao je u TV serijama kao pripovedač, a neke od najpoznatijih su "Radost saznanja", "Fazoni i fore" - gde je igrao čuvenog Rašu Pronalazača, "Varošarije", "U snu san", "Šešir bez dna".

Dobitnik je Godišnje nagrade Radio Beograda 1967. godine za seriju "Vidovi fašizma".

Bio je kolumnista Politike, gde je uglavnom pisao o društvenim temama.

Dobitnik je nagrade "Dositej Obradović" za 2015. godinu.